<classify> Na MWANDISHI WETU-MBEYA Waziri wa Nchi Ofisi ya Waziri Mkuu Uwekezaji, Angellah Kairuki, ameiomba mikoa na halmashauri kutenga maeneo ya uwekezaji na kuyawekea miundombinu stahiki ili kuwavutia wawekezaji nchini. Akizungumza na waandishi wa habari mara baada ya kuhitimisha ziara yake ya siku tano katika mikoa ya Iringa, Njombe na Mbeya iliyomsaidia kujifunza, kujionea uwekezaji pamoja na kuzungumza na wawekezaji katika ukanda huo. Waziri amekipongeza Kituo cha Kuendeleza Kilimo Kusini mwa Tanzania SAGCOT, kwa kuwa mfano mzuri katika kuhamasisha uwekezaji na kutaka taasisi zingine kuiga mfano huo. Alisema mikoa ya Nyanda za Juu Kusini ina fursa nyingi za uwekezaji katika sekta mbalimbali zikiwemo sekta za utalii, kilimo na ufugaji. Serikali inaweka mazingira wezeshi kwa wafanyabiashara na wawekezaji ili kuwavutia wawekezaji wa ndani na nje ya nchi kufanya shughuli na kukuza la pato taifa, alisema Kairuki Licha ya haki hiyo aliwataka wawekezaji kujisajili kwa hiari kwenye Kituo cha Uwekezaji Nchini TIC ili kunufaika na fursa zilizomo katika kituo hicho kwani wanufaika ni mwanachama pekee waliosajiliwa na TIC. Wawekezaji tunawakaribisha TIC ili mjue fursa ziliopo nchini na kuona namna mnavyoweza kunufaika na kituo hiki, alisema Kwa upande wake Mkurugenzi Mtendaji wa SAGCOT, Geoffrey Kirenga, alisema kituo kitaunganisha nguvu kutoka sekta za uma na binafsi ili kutoa mchango chanya katika maendeleo ya taifa. Kama wadau wa sekta ya kulimo, tutashirikiana na serikali na sekta binafsi kufanikisha azma ya serikali ya awamu ya Tano ya Dk. John Magufuli kuleta mageuzi makubwa katika sekta ya kilimo ili kuchochea ukuaji wa sekta ya viwanda, alisema Kirenga.  <topic>: kitaifa 